ወጣቶች የልማት ዘርፎች ተጠቃሚ እንዲሆኑ በአንድነት መንቀሳቀስ ይኖርባቸዋል-ጠቅላይ ሚኒስትር
የጥቃቅንና አነስተኛ የልማት ዘርፎች የስራ ዕድል ስለሚፈጥሩና ፍትሃዊ የሃብት ክፍፍልን ስለሚያረጋግጡ ወጣቶች በአንድነት መንቀሳቀስ እንዳለባቸው ጠቅላይ ሚኒሰትር ኃይለማርም ደሳለኝ ገለጹ።ሰባተኛው የኦሮሚያ ክልል የጥቃቅንና አነስተኛ ኢንተርፕራይዞች ሽግግርና የሞዴል አንተርፕራይዞች ሽልማት ስነ ስርዓት ትናንት በነቀምቴ ከተማ ተከናውኗል፡፡ጠቅላይ ሚኒስትር ኃይለማርያም በወቅቱ እንዳገለጹት፤ በአገሪቷ እስካሁን ድህነትን ለማቃለል የሚያስችሉ ውጤታማ ስራዎች ተከናውነዋል፡፡ከነዚህ መካከል የወጣቶችን የሥራ አጥነት ችግር ለማቃለልና ተጠቃሚነታቸውን ለማረጋገጥ የሚያስችሉ በርካታ ተግባራት መከናወናቸውን ነው ያስረዱት።በተለይ ወጣቶች በጥቃቅንና አነስተኛ የልማት ዘርፎች ተደራጅተው ሕይወታቸውን እንዲቀይሩና ለሌሎችም የሥራ እድል እንዲፈጥሩ መደረጉን በመልካም ተግባርነቱ ነው የጠቀሱት።ዘርፉ ወጭ ቆጣቢ ፣ በርካታ ሰዎችን ማቀፍና ፍትሃዊ የሃብት ክፍፍል እንዲኖር የሚያስችል መሆኑን ነው ያመለከቱት፡፡በተጨማሪም "በከተሞች ያለውን የስራ አጥነት ችግር ለማቃለል ወጣቶችና ሴቶችን በማቀፍ አቻ የማይገኝለት ነው" ብለዋል፡በመሆኑም እንደ ኢትዮጵያ ብዙ ወጣቶች ባለቤት ለሆኑ አገሮች ጥቅሙ የጎላ በመሆኑ ወጣቶች ከዘርፉ ተጠቃሚ እንዲሆኑ በአንድነት ማንቀሳቀስ እንደሚያስፈልግ አስገንዝበዋል።የኦሮሚያ ብሄራዊ ክልል ፕሬዝዳንት አቶ ለማ መገርሳ በበኩላቸው፤ ዘርፉ የሥራ እድል ለማመቻቸት ብቻ ሳይሆን ባለሃብቶች የሚፈጠሩበት መሆኑን ገልጸዋል፡፡በክልሉ ያለውን የወጣቶች የስራ አጥነት ችግር ለማቃለል በጥቃቅንና አነስተኛ ዘርፍ ልዩ ትኩረት ተሰጥቶ እየተሰራ መሆኑን አብራርተዋል፡፡ዛሬ ወደ መካከለኛ ባለሃብትነት የተሸጋገሩ ወጣቶች ለዚህ ትልቅ ማሳያ መሆናቸውን ገልጸዋል፡፡በዚህ ዓመት "አንድ ነጥብ ሁለት ሚሊዮን ወጣቶች ተለይተው እስካሁን ከዘጠኝ መቶ ሺ በላይ ለሚሆኑ ወጣቶች የስራ እድል ተፈጥሮላቸዋል" ያሉት ደግሞ የክልሉ የስራ ዕድል ፈጠራና የከተሞች የምግብ ዋስትና ኤጀንሲ ኃላፊ አቶ አወሉ አብዱ ናቸው፡፡ክልሉ ለጥቃቅንና አነስተኛ ኢንትርፕራይዞች የሚሆኑ ዘርፎችን በመለየት የመሬትና የብድር አቅርቦት በስፋት እያመቻቸ እንደሚገኝ በመጠቆም ፡፡በዚሁ መድረክ 968 ኢንተርፕራይዞች ከአነስተኛ ወደ መካከለኛ ደረጃ ተሸጋግረዋል፡፡የዕለቱ ተሸላሚ ኢንተርፕራይዞች የተሰማሩበትን ስራ ሳይንቁ በመስራት መለወጥ እንደሚቻል ጠቁመው ፤ ሽልማቱ ወደፊት ይበልጥ ጠንክረው እንዲሰሩ እንዳነሳሳቸው አስተያይታቸው ነው የገለጹት -(ኢዜአ)፡፡ 